Muidugi saab inimene käituda oma loomusega vastuolus. Erinevalt kõigist teistest kehalistest olenditest on inimesele antud mõistus, mille abil oma  loomust mõista, ja vaba tahe otsustamaks, kas käituda oma loomusega kooskõlas ehk moraalselt või sellega vastuoluliselt ehk ebamoraalselt. Kas eksisteerib protseduur, mida järgides inimloomust tunnetada? Jah, eksisteerib: selleks on ausast tõetaotlusest lähtuv mõistuslik arutelu, mis tunnistab reaalsusele vaadates nii selle loomulikku kui üleloomulikku dimensiooni. Muidugi on see "protseduur" tihti häiritud - just seda paljud inimvaenulikud ideoloogiad taotlevadki, et inimesed kaotaksid võime iseenda  olemust mõista. Kristlikus mõtteloos on räägitud sellest, et ka patt ehk loomuvastane käitumine varjutab inimese võime tunnetada reaalsust, sh oma loomust adekvaatselt.